
לכבוד










 שלום רב, 

הנדון: בקשה לפי חוק חופש המידע, התשנ"ח-1998
(פנייתך מיום 9/1/2018)
בפנייתך שבסימוכין ביקשת לקבל מידע בעניין העסקת חוקרים פרטיים על-ידי גופים ממשלתיים, לפי הנחיית היועץ המשפטי לממשלה מספר 4.2300. 
לאחר בדיקת בקשתך, הנני להשיבך כדלקמן:
בסעיף 1 לבקשתך, בקשת מידע אודות אישור פרקליט המדינה או המשנה לפרקליט המדינה להעסקת חוקרים פרטיים.  בלשכת פרקליט המדינה ובלשכת המשנה לפרקליט המדינה (עניינים פליליים) לא נערך מעקב ממוחשב אחר בקשות של גופים ממשלתיים להעסקת חוקרים פרטיים. עם זאת, ולמעלה מן הצורך, ערכנו בדיקה ידנית, ממנה עלה כי בין השנים 2011-2017 הוגשו ללשכת פרקליט המדינה 16 בקשות מסוג זה, מתוכן 15 בקשות אושרו.
יצוין, כי בקשה של גוף ממשלתי עשויה לכלול מספר בקשות נפרדות להעסקת חוקרים פרטיים, לצורך עניינים שונים. כמו כן, הואיל והבדיקה שנערכה היא בדיקה ידנית, אזי מטבע הדברים ייתכנו אי-דיוקים בנתונים שהובאו.

לשאלתך בסעיף 1.2 לגבי השיקולים להענקת אישורים לבקשות אלה, הרי שמדובר בידע (בשונה ממידע), שאינו חוסה תחת הוראות חוק חופש המידע, התשנ"ח-1998. עם זאת, נציין כי השיקולים להענקת אישורים לבקשות אלה הם השיקולים המפורטים בהנחיית היועץ המשפטי לממשלה, וכן שיקולים הנוגעים לנסיבות הספציפיות בכל בקשה.
לשאלתך בסעיף 1.3, בבדיקה שנערכה, נמצאה בקשה אחת שנפסלה. גם לעניין זה, חוק חופש המידע אינו חל כשמבוקש לדעת את השיקולים שעל פי הם הרשות פעלה. יחד עם זאת ומעבר לצורך, ניתן לומר כי בין היתר, הובאה בחשבון חומרת העבירה הנחקרת, אשר לדעתנו הצדיקה חקירה משטרתית.
בסעיף 2 לבקשתך, ביקשת לדעת האם משרד פרקליט המדינה או המשנה לפרקליט המדינה עוקב אחר חוזי ההתקשרות של משרדי ממשלה עם משרדי החקירה. הרינו להשיבך, כי לשכת פרקליט המדינה ולשכת המשנה לפרקליט המדינה (עניינים פליליים) אינן עוקבות אחר חוזי התקשרות של משרדי ממשלה עם משרדי החקירה ואף ההנחיה האמורה אינה נדרשת לעניין זה. על מנת לקבל את חוזי ההתקשרות בין משרדי הממשלה השונים עם משרדי החקירה, עליך לפנות לאותם משרדי ממשלה בעניין, בהתאם להוראת סעיף 8(5) לחוק חופש המידע. 
בסעיף 3 לבקשתך, ביקשת לקבל מידע אודות דיווחים שהתקבלו במשרד המשפטים על הפרת כללי האתיקה על-ידי חוק פרטי המועסק על-ידי גוף ממשלתי. מן הבדיקה שנערכה במשרדנו, לא נמצא כי נתקבל דיווח שכזה, כך שגם בקשתך בסעיף 3.2 מתייתרת. 
הנני להודיעך כי לפי סעיף 17 לחוק יש בידך לעתור לבית המשפט לעניינים מנהליים כנגד החלטה
זו. 

